Man wat hom as prokureur voordoen gesoekLucas Luthi. Foto: Verskaf Die Valke in Noordwes is op soek na ŉ man wat homself as ŉ prokureur voorgedoen en selfs ŉ moordverdagte in ŉ hof verteenwoordig het. Kapt. Tlangelani Rikhotso, woordvoerder van die Valke, het gesê die man se naam is Lucas Luthi, maar dit is nie duidelik of dit moontlik ŉ skuilnaam is nie. Luthi het in April en Mei verlede jaar die Taung-landdroshof besoek waar hy homself as ŉ regsgeleerde voorgedoen het. Hy het daar ŉ beskuldigde in die hof verteenwoordig en is in kontant vir sy “regsdienste” betaal. Op 30 Mei vanjaar het Luthi ŉ beskuldigde wat van moord aangekla word tydens ŉ borgtogaansoek verteenwoordig. Tydens die hofverrigtinge het die landdros vir Luthi na sy kantoor ontbied en gevra dat hy ŉ geskrewe bevestiging van sy naam op die prokureursrol en bewys van sy kwalifikasies aan hom toon. Luthi het geantwoord dat hy die dokumente in sy motor sal gaan haal en hy is nooit weer gesien nie. Rikhotso het ŉ beroep gedoen op enigiemand wat weet waar Luthi homself bevind om ao. Motlhaoleng van die Valke op 071 481 2696 te kontak.